Nýr meirihluti sveitarstjórnar Dalabyggðar skrifaði síðdegis í dag undir samning við Grím Atlason , fyrrum bæjarstjóra í Bolungarvík , um að hann taki við starfi sveitarstjóra í Dalabyggð . Að sögn Þorgríms E Guðbjartssonar ( VG ) er reiknað með að Grímur hefji störf 10. júlí nk. en formlega verður gengið frá ráðningunni á sveitarstjórnarfundi í næstu viku . Umsækjendur um starf sveitarstjóra voru 17 og sagði Þorgrímur að rætt hafi verið við tvo þeirra síðustu daga . “ Við erum mjög ánægð með að fá hæfan mann eins og Grím til að takast á við þetta starf . Hann getur byrjað með litlum fyrirvara og er það kostur , hér er að mörgu að hyggja . Grímur kemur auk þess ferskur inn , úr svipað stóru sveitarfélagi vestur á fjörðum . Vissulega eru áherslur hjá okkur öðruvísi en þar , enda er um meira dreifbýli að ræða og því aðrar áherslur t.d. í atvinnumálum , ” sagði Þorgrímur . Skessuhorn náði stuttu spjalli við Grím í kvöld , sem þá var á leið í viku frí með konu sinni til Danmerkur . “ Það leggst feikilega vel í mig að takast á við þetta verkefni . Ég kem vonandi ferskur til baka úr fríinu í næstu viku og hlakka til að takast á við starfið . Sveitarstjórnarmál eru mér hugleikin og voru það reyndar áður en ég tók við bæjarstjórastarfi í Bolungarvík . Það má segja að Bolungarvík og Dalabyggð séu sveitarfélög á krossgötum , annað í fiski en hitt í landbúnaði . Dalasýsla er með fallegustu héruðum landsins og ég er stoltur af að vera treyst fyrir starfi sveitarstjóra þar , ” sagði Grímur .